ELEMENTI I MJERILA VREDNOVANJA UČENIKA

Nastavni predmet: ENGLESKI JEZIK, 1. strani jezik, Razred: 1.-8. razred

Osnovna škola: OŠ ''Ivo Dugandžić-Mišić'' Komin

Učiteljica: Marijana Crnčević

**Elementi vrednovanja za prvi i drugi razred:**

* **Slušanje s razumijevanjem**
* **Govorenje**

*Napomena: čitanje (prepoznavanje grafijskog oblika riječi) i* *pisanje* *(preslikavanje riječi) vježbaju se i opisno prate.*

**Elementi vrednovanja za treći i četvrti razred:**

* **Slušanje s razumijevanjem**
* **Čitanje s razumijevanjem**
* **Govorenje**
* **Pisanje**

**Elementi vrednovanja za peti do osmi razred:**

* **Slušanje s razumijevanjem**
* **Čitanje s razumijevanjem**
* **Govorenje**
* **Pisanje**

Za prikupljanje informacija o učenikovu učenju i njegovim postignućima primjenjuju se raznoliki pristupi vrednovanju koji se međusobno razlikuju s obzirom na svrhu primjene, interpretaciju i korištenje prikupljenih podataka.

Učenici će se vrednovati **sumativno i formativno**.

**Formativno vrednovanje** jest vrednovanje učeničkih postignuća koje se odvija za vrijeme učenja i poučavanja radi davanja informacija o učenikovu napredovanju i unapređivanja budućeg učenja i poučavanja, poticanja učeničkih refleksija o učenju, utvrđivanja manjkavosti u učenju, prepoznavanja snaga te planiranja budućeg učenja i poučavanja. Iako ovo vrednovanje ne rezultira brojčanom ocjenom utječe na sveukupnu ocjenu iz samog predmeta.

Vrednovanje naučenoga jest **sumativno vrednovanje** kojem je svrha procjena usvojenosti odgojno-obrazovnih ishoda nakon određenog (kraćeg ili dužeg) razdoblja učenja i poučavanja. Njime se sažimaju informacije o tome što učenik zna i može učiniti u određenoj vremenskoj točki kako bi se dokumentiralo i izvijestilo o njegovim postignućima i napredovanju. U tu se svrhu vrednovanje naučenoga uglavnom koristi ocjenama ili nekom drugom sumativnom procjenom.

**Jezične zakonitosti** sastavni su dio usmenog i pisanog izražavanja te se ovladanost njima može **vrednovati zasebno (formativno), a ocjenjuju se integrirano (sumativna procjena).**

U toku godine učenike će se pratiti **formativno** putem raznovrsnih načina vrednovanja: rubrike, anegdotske zabilješke, učeničke mape, ciljana propitivanja za provjeru razumijevanja, promatranje učitelja, kviz, igranje uloga, domaće zadaće, kraće pisane provjere znanja, pisanje diktata, opažanja učenika tijekom individualnog rada ili rada u skupinama, rasprave u skupinama, samovrednovanje i vršnjačko vrednovanje i dr.

Kod vrednovanja u rubrikama: **Razumijevanje slušanjem** i **Razumijevanje čitanjem** tekst podrazumijeva sve proizvode jezične upotrebe – govorni, pisani, vizualni ili multimodalni.

Multimodalni tekstovi kombiniraju jezik s drugim sustavima komuniciranja kao što su tiskani ili digitalni tekst, vizualna pomagala te zvučna ili govorna riječ.  Ovisno o godini učenja i poučavanja ishoda, tekstovi se razlikuju po dužini i složenosti.

Broj riječi koji definira dužinu teksta razlikuje se u receptivnim i produktivnim djelatnostima.

U djelatnostima slušanja i čitanja vrlo kratak tekst ima do 100 riječi, kratak tekst između 100 i 300 riječi (u 5. razredu 100 – 200 riječi, a u 6. razredu 200 –300 riječi), srednje dug tekst ima između 300 i 600 riječi (u 7. razredu 300 – 500, a u 8. razredu 500 – 600 riječi), dok dug tekst ima više od 600 riječi. U djelatnostima govorenja i pisanja vrlo kratak tekst ima do 40 riječi, kratak između 40 i 80 riječi (u 5. razredu 40 – 60 riječi, u 6. razredu 60 – 70 riječi, a u 7. razredu 70 – 80 riječi), srednje dug tekst ima između 80 i 200 riječi (u 8. razredu 80 – 100 riječi), a dug tekst više od 200 riječi.

Složenost teksta ovisi o kvantitativnim i kvalitativnim pokazateljima složenosti i učenikovu poznavanju teme teksta. Kvantitativni pokazatelji složenosti odnose se na obilježja riječi i rečenica poput dužine, učestalosti i složenosti, a kvalitativni pokazatelji na vrstu teksta, složenost izloženih ideja, stil autora i način na koji je tekst strukturiran i prezentiran. Budući da su učenikova prethodna znanja o temi treći čimbenik o kojemu ovisi složenost teksta, procjena složenosti, uz navedene pokazatelje, ovisi i o stručnoj  procjeni učitelja.

U **prvom polugodištu** **prvog razreda** osnovne škole učitelj prati učenikova postignuća (opisno ocjenjivanje u rubriku s lijeve strane), ali ga ne ocjenjuje brojčano, nego ga odgojno-obrazovnim postupcima i mjerama potiče i priprema na vrednovanje i ocjenjivanje njegovih postignuća i ocjenjivanje njegova uspjeha u daljnjem školovanju. Tijekom cijelog prvog i drugog razreda ocjenjuju se SAMO DJELATNOST RAZUMIJEVANJA SLUŠANJEM I GOVORENJA. DJELATNOST PISANJA I ČITANJA SE NE OCJENJUJE BROJČANO/SUMATIVNO.

**Čitanje se u prvom i drugom razredu ne ocjenjuje nego formativno prati,** što podrazumijeva prepoznavanje grafijskog oblika riječi. Učenici pamte kako riječ u engleskom jeziku izgleda više negoli što mogu raščlaniti riječ na slova, posebno zato što se, za razliku od hrvatskoga, riječi ne izgovaraju kako se pišu.

Primjeri za čitanje:

Čitaju riječi s kartica (npr. koje pridružuju slikovnim karticama).

Čitaju riječi s ploče (npr. učitelj na ploču piše 10 riječi, a učenici trebaju prepisati one riječi koje učitelj izgovori; napomena: aktivnost uključuje djelatnost pisanja, ali njome se primarno provjerava čitanje - prepoznavanje grafijskog oblika riječi).

Čitaju riječi i kratke rečenice u udžbeniku u radnoj bilježnici i drugim radnim materijalima (kratke se rečenice ne čitaju naglas nego je glavni smisao razumijevanje pročitanoga).

Čitaju slikopriče - tekst u kojem je dio riječi zamijenjen sličicom.

Čitaju riječi uz kratke i jednostavne pjesme.

**Djelatnost pisanja se u prvom i drugom razredu ne ocjenjuje nego formativno prati**, što podrazumijeva da učenici prepisuju (preslikavaju) slova engleske abecede, posebice ona koja ne postoje u hrvatskoj abecedi: Q, W, X, Y.

Primjeri za pisanje:

Prepisuju (preslikavaju) **riječi** - npr. učestale riječi, riječi u formatu popisa za kupovinu, popisa želja za darove, popisa sastojaka za čarobni napitak i sl..

Prepisuju (preslikavaju) **kratke rečenice** - npr. rođendanska čestitka, blagdanska čestitka....

Prepisuju (preslikavaju) riječi i stvaraju kratke rečenice - npr. opisi, pjesmice (mini poems)…

Stvaraju strip prepisujući riječi i kratke rečenice u oblačiće (likove može pripremiti učitelj, a mogu ih nacrtati i sami učenici).

**Stvaraju slikovnicu** na istom principu kao i strip.

**Zaključna ocjena**

Zaključna je ocjena iz nastavnog predmeta izraz postignute razine učenikovih kompetencija  u  nastavnom predmetu/području, rezultat ukupnog procesa vrednovanja tijekom nastavne godine, a izvodi se temeljem  elemenata vrednovanja.

Zaključna ocjena iz nastavnog predmeta  na kraju nastavne godine ne mora proizlaziti iz aritmetičke sredine  upisanih ocjena.

**Učenici s posebnim potrebama:**

Sukladno Pravilniku o osnovnoškolskom odgoju i obrazovanju učenika s teškoćama u razvoju učenik s posebnim potrebama svladava nastavni program prema utvrđenoj razini teškoće, odnosno prema redovnom nastavnom programu uz primjenu individualiziranih postupaka ili prema prilagođenom programu. Prilagođeni program iz  članka 4. ovog pravilnika je program primjeren osnovnim karakteristikama teškoće u djeteta, a u pravilu pretpostavlja smanjivanje intenziteta i ekstenziteta pri izboru nastavnih sadržaja obogaćenih specifičnim  metodama, sredstvima i pomagalima.

Ispitivanje, kao i ostali postupci, ovisi o učenikovim sposobnostima i mogućnostima i mogućim načinima komuniciranja i izražavanja (usmeno, pismeno, gestovno, izradbom nekog rada i sl.). Načini i oblici provjeravanja **bit će primjereni učeniku i njegovim specifičnostima, djelovat će afirmativno i poticajno na učenike, kako bi kvalitetno iskoristili očuvane sposobnosti, i razvili nove.**

**Pisane provjere**

**Pisanje**

Tijekom školske godine piše se više većih pismenih provjera znanja (sami broj određuje učitelj s obzirom na individualne potrebe i posebnosti pojedinog razreda) te po potrebi više kraćih provjera znanja (**koje se ocjenjuju formativno**). U PRVOM I DRUGOM RAZREDU DJELATNOST PISANJA SE NE OCJENJUJE.

Rezultati pisane provjere se upisuju u rubrike OVISNO O DJELATNOSTI KOJA SE TESTIRA u petom razredu prema bodovnoj skali za pisanje provjere :

odličan – 91-100%

vrlo dobar – 78-90%

dobar -  62-77%

dovoljan – 50-61%

nedovoljan - manje od 50%

1. i 2. razred

|  |  |  |
| --- | --- | --- |
|   | **Slušanje s razumijevanjem**  | **Govorenje**  |
| Odličan  | Učenik razumije sve upute i naredbe te na njih pravilno verbalno/neverbalno reagira.Razumije kraće izjavne rečenice i jednostavna pitanja o obrađenim temama. Samostalno i točno povezuje slikovni i zvučni jezični sadržaj uz zadatcima povezivanja sličica, odabira točnih odgovora te zadatcima nadopunjavanja.  | Samostalno i točno ponavlja riječi i vrlo kratke i jednostavne rečenice oponašajući engleski sustav glasova.Samostalno i točno imenuje sav potrebni vokabular/radnje po slikovnom predlošku.Samostalno i točno postavlja jednostavna pitanja i odgovara na njih u okviru poznatih jezičnih struktura i tematskih sadržaja. Uspješno sudjeluje u dramatizaciji kraćih priča, pjesmica i brojalica.  |
| vrlo dobar  | Učenik razumije većinu uputa i naredbi te na njih pravilno verbalno/neverbalno reagira uz manju pomoć učitelja. Razumije većinu kraćih izjavnih rečenice i jednostavna pitanja o obrađenim temama uz poneku grešku. Samostalno i uglavnom točno povezuje slikovni i zvučni jezični sadržaj uz zadatcima povezivanja sličica, odabira točnih odgovora te zadatcima nadopunjavanja uz poneku grešku.  | Učenik ponavlja riječi i vrlo kratke i jednostavne rečenice oponašajući engleski sustav glasova uz poneku grešku. Imenuje većinu potrebnog vokabulara/radnji po slikovnom predlošku.Samostalno postavlja i odgovara na jednostavna pitanja u okviru poznatih jezičnih struktura i tematskih sadržaja uz poneku grešku. |
| Dobar  | Učenik djelomično razumije upute i naredbi te na njih djelomično pravilno verbalno/neverbalno reagira.Djelomično razumije jednostavne rečenice i pitanja o obrađenim temama.Djelomično točno povezuje slikovni i zvučni jezični sadržaj u zadatcima povezivanja sličica, odabira točnih odgovora te zadatcima nadopunjavanja.  | Ne uočava sve specifične glasove engleskog jezika, no uočava razliku u odnosu na hrvatski jezik uz pomoć učitelja.Djelomično točno imenuje potrebni vokabular/radnje po slikovnom predlošku.Djelomično točno postavlja i odgovara na jednostavna pitanja uokviru poznatih jezičnih struktura i tematskih sadržaja. |
| Dovoljan  | Jednostavna pitanja o obrađenim sadržajima, upute i naredbe razumije samo uz veću pomoć učitelja.Učenik povezuje manji dio slikovnog i odslušanog jezičnog sadržaja u zadatcima povezivanja sličica, odabira točnih odgovora te zadatcima nadopunjavanja.  | Nepravilno izgovara veliki broj riječi uz izraženu nesigurnost.Imenuje samo manji dio obrađenog vokabulara po slikovnom predlošku.Odgovara na jednostavna pitanja u okviru poznatih jezičnih struktura i tematskih sadržaja uz značajnu pomoć učitelja. |

**Čitanje se u prvom i drugom razredu ne ocjenjuje nego formativno prati,** što podrazumijeva prepoznavanje grafijskog oblika riječi.

Učenici pamte kako riječ u engleskom jeziku izgleda više negoli što mogu raščlaniti riječ na slova, posebno zato što se, za razliku od hrvatskoga, riječi ne izgovaraju kako se pišu.

**Djelatnost pisanja se u prvom i drugom razredu ne ocjenjuje nego formativno prati**, što podrazumijeva da učenici prepisuju (preslikavaju) slova engleske abecede, riječi i kraće rečenice.

3. i 4. razred

|  |  |  |  |  |
| --- | --- | --- | --- | --- |
|   | **Slušanje s****razumijevanjem** | **Čitanje s razumijevanjem** | **Govorenje**  | **Pisanje**  |
| Odličan  | U potpunosti pokazuje razumijevanje izjava, izraza te postavljenih pitanja o obrađenim temama u normalnom govornom tempu. U potpunosti pokazuje razumijevanje osnovne poruke kratkog i jednostavnog teksta poznate tematike (pri slušanju) u gotovo svim zadatcima testa. Samostalno i točno odgovara na pitanja, odabire točne i netočne izjave, odabire točne podatke od nekoliko ponuđenih, dopunjava rečenicu riječima.  | U potpunosti pokazuje razumijevanje osnovne poruke kratkog i jednostavnog teksta poznate tematike u gotovo svim zadatcima testa čitanja s razumijevanjem.Samostalno odgovara na pitanja o pročitanom tekstu, odabire točne odgovore od više ponuđenih, prepoznaje točne od netočnih izjava, nadopunjava dijelove teksta.  | Učenik planira strukturu teksta na temelju predloška te povezuje elemente govora u smislenu cjelinu. Samostalno i točno predstavlja i opisuje sadržaje poznate tematike koristeći se obrađenim jezičnim strukturama i novijim vokabularom. Samostalno sudjeluje u razgovoru poznate tematike pri čemu postavlja naučena i vlastita pitanja i koristi naučene i vlastite odgovore. Prepoznaje priliku za preuzimanje riječi. Argumentirano iznosi svoje mišljenje o određenim temama razgovora.  | **Izvršenost zadatka**Zadatak pisanja je u potpunosti izvršen sukladno danim uputama i sadrži sve potrebne elemente. **Pravopis**Poznaje ortografiju engleskog jezika te piše s minimalnim brojem grešaka.**Jezične strukture**Samostalno i točno koristi potrebne jezične i gramatičke strukture.**Vokabular**Učenik samostalno i točno koristi noviji vokabular prilagođen temi.  |
| vrlo dobar  | Uglavnom pokazuje razumijevanje rečenica i postavljenih pitanja o obrađenim temama u normalnom govornom tempu uz nekoliko grešaka. Uglavnom razumije osnovne poruke kratkog i jednostavnog teksta poznate tematike (pri slušanju) u gotovo svim zadatcima testa. Samostalno i točno odgovara na većinu pitanja, odabire točne i netočne izjave, odabire točne podatke od nekoliko ponuđenih, dopunjava rečenicu riječima uz poneku grešku.  | Uglavnom pokazuje razumijevanje osnovne poruke kratkog pročitanog teksta poznate tematike te uočava specifične informacije u gotovo svim zadatcima testa čitanja s razumijevanjem.Samostalno odgovara na pitanja o pročitanom tekstu, odabire točne odgovore od više ponuđenih, prepoznaje točne od netočnih izjava, nadopunjava dijelove teksta uz poneku grešku. | Uz povremenu pomoć razmjenjuje naučene i vlastite rečenice s drugom osobom postavljajući vlastita (jednostavna) i naučena pitanja i dajući vlastite i naučene odgovore.Uglavnom koristi noviji vokabular primjeren temi. Prepoznaje priliku za preuzimanje riječi te eventualne greške brzo uočava i sam ispravlja. | **Izvršenost zadatka**Zadatak pisanja je uglavnom izvršen sukladno danim uputama i sadrži gotovo sve potrebne elemente. **Pravopis**Zadatak pisanja ima nekoliko pravopisnih grešaka.**Jezične strukture**Samostalno i uglavnom točno koristi potrebne jezične i gramatičke strukture uz nekoliko grešaka. **Vokabular**Učenik uglavnom koristi noviji vokabular prilagođen temi.  |
| dobar   | Djelomično razumije rečenice i postavljena pitanja o obrađenim temama u normalnom govornom tempu. Pokazuje djelomično razumijevanje osnovne poruke kratkog i jednostavnog teksta poznate tematike (pri slušanju) u gotovo svim zadatcima testa. Griješi u odgovorima na pitanja, odabiru točnih i netočnih izjava, dopunjavanju rečenica riječima te ostalim zadatcima u testu slušanja s razumijevanjem.  | Pokazuje djelomično razumijevanje osnovne poruke kratkog pročitanog teksta poznate tematike te uočava dio specifičnih informacije zadatcima testa čitanja s razumijevanjem.Djelomično točno odgovara na pitanja o pročitanom tekstu, odabire točne odgovore od više ponuđenih, prepoznaje točne od netočnih izjava, nadopunjava dijelove teksta.  | Uz čestu pomoć razmjenjuje lakše rečenice s drugom osobom postavljajući naučena pitanja i dajući naučene odgovore. Koristi dio potrebnog novijeg vokabulara primjerenog temama. Ima poteškoća u izgovoru pojedinih specifičnih glasova engleskog jezika. Ispravlja se uz poticaj učitelja. | **Izvršenost zadatka**Zadatak pisanja je djelomično izvršen sukladno danim uputama.Ne sadrži sve potrebne sastavnice. Određene dijelove zadatka pisanja potrebno je proširiti dodatnim rečenicama.**Pravopis**Učenik griješi u pisanju riječi na engleskom jeziku. **Jezične strukture**Učenik djelomično točno koristi potrebne jezične strukture. Nesiguran je u primjeni određenih struktura. **Vokabular**Učenik djelomično koristi noviji vokabular primjeren temi.  |
| Dovoljan  | Učenik razumije manji dio postavljenih pitanja i izjava učitelja i drugih učenika vezanih za obrađene i poznate teme. Uz puno grešaka odgovara na jednostavna pitanja, povezuje slikovne prikaze s radnjama, odabire točne izjave u testu slušanja. | Učenik teško razumije osnovnu poruku kratkog pročitanog teksta poznate tematike. Uočava samo manji dio specifičnih informacije u zadatcima testa čitanja s razumijevanjem.Često griješi u odgovaranju na pitanja o pročitanom tekstu i odabiru točnih odgovora od više ponuđenih. Prepoznaje manji dio točnih izjava. Griješi u nadopuni teksta ponuđenim riječima ili dijelovima rečenice.  | Uz stalnu pomoć razmjenjuje lakše rečenice s drugom osobom postavljajući naučena pitanja i dajući naučene odgovore. Vokabular je bazičan. Izražava se isključivo na poticaj te uz stalnu pomoć učitelja. Ima poteškoća u izgovoru specifičnih glasova engleskog jezika jer otežano uočava razliku u odnosu na hrvatski jezik. Greške ne uočava sam a ispravlja se uz poticaj i model učitelja. | **Izvršenost zadatka** Zadatak pisanja nije izvršen sukladno danim uputama. Tekst nema potrebnu strukturu jer nedostaju određeni dijelovi sastava. **Pravopis**Brojne greške u pisanju ometaju prenošenje osnovne poruke pisanog teksta. **Jezične strukture**Učenik koristi potrebne jezične strukture u zadatku pisanja uz brojne greške. **Vokabular**Vokabular učenika je oskudan.Ne koristi noviji vokabular.  |

\*Izvršenost zadatka – sadržaj pisanja, upotreba ciljanih jezičnih struktura i vokabulara primjerenog temi, broj riječi, upotreba potrebne tekstne vrste i stila pisanja, struktura teksta.

5. – 8. razred

|  |  |  |
| --- | --- | --- |
| **ELEMENT OCJENJIVANJA** |  | **KRITERIJI ZA VREDNOVANJE ISHODA** |
| **SLUŠANJE S RAZUMIJEVANJEM** |  | ***ODLIČAN (5)***  | *Učenik u potpunosti razumije govor nastavnika i učenika te postavljena pitanja o obrađenim temama u normalnom govornom tempu.* *Razumije odslušani tekst u cjelini te točno izdvaja ključne i specifične informacije u okviru poznate tematike. Nove riječi lako prepoznaje u novom kontekstu.*  |
|  |
| ***VRLO DOBAR (4)*** | *Učenik razumije većinu riječi, izraza i pitanja učitelja i/ili učenika tijekom razgovora.* *Odslušani tekst razumije u cijelosti, ali ne i svaku pojedinost. Ponekad griješi u zadatcima prepoznavanja točnih izjava, višestrukog odabira i nadopunjavanja rečenica riječima.* *Uspješno dolazi do značenja novih riječi i izraza na temelju konteksta.* |
| ***DOBAR (3)*** | *Djelomično razumije postavljena pitanja i izjave u razgovoru o poznatim i obrađenim temama s učiteljem i/ili učenikom.**Eventualne nesporazume u razumijevanju rješava tražeći pojašnjenja ili ponavljanjem pitanja.* *Učenik djelomično točno prepoznaje ključne informacije iz odslušanog teksta u zadatcima odabira točnih i netočnih tvrdnji, nadopune i povezivanja rečenica te u zadatcima višestrukog izbora.* *Djelomično točno prepoznaje značenja novih riječi i izraza iz teksta na temelju konteksta.* |
| ***DOVOLJAN (2)*** | *Ima teškoća u razumijevanju govora nastavnika i učenika, potrebno je dodatno objasniti ili pojednostaviti pitanja i izjave o tekstu i obrađenim temama.**Razumije manji dio odslušanog teksta te dosta griješi u zadatcima prepoznavanja točnih izjava, višestrukog odabira i nadopunjavanja rečenica riječima u sklopu testa razumijevanja.**Teže dolazi do značenja novih riječi i izraza na temelju konteksta*. |

|  |  |  |
| --- | --- | --- |
| **ELEMENT OCJENJIVANJA** |  | **KRITERIJI ZA VREDNOVANJE ISHODA** |
| **ČITANJE S RAZUMIJEVANJEM** |  | ***ODLIČAN (5)***  | *U potpunosti pokazuje razumijevanje osnovne poruke kratkog i jednostavnog teksta poznate tematike u gotovo svim zadatcima testa čitanja s razumijevanjem.**Samostalno odgovara na pitanja o pročitanom tekstu, odabire točne odgovore od više ponuđenih, prepoznaje točne od netočnih izjava, nadopunjava dijelove teksta.*  |
|  |
| ***VRLO DOBAR (4)*** | *Uglavnom pokazuje razumijevanje osnovne poruke kratkog pročitanog teksta poznate tematike te uočava specifične informacije u gotovo svim zadatcima testa čitanja s razumijevanjem.**Samostalno odgovara na pitanja o pročitanom tekstu, odabire točne odgovore od više ponuđenih, prepoznaje točne od netočnih izjava, nadopunjava dijelove teksta uz poneku grešku.* |
| ***DOBAR (3)*** | *Pokazuje djelomično razumijevanje osnovne poruke kratkog pročitanog teksta poznate tematike te uočava dio specifičnih informacija u zadatcima testa čitanja s razumijevanjem.**Djelomično točno odgovara na pitanja o pročitanom tekstu, odabire točne odgovore od više ponuđenih, prepoznaje točne od netočnih izjava, nadopunjava dijelove teksta.* |
| ***DOVOLJAN (2)*** | *Učenik teško razumije osnovnu poruku kratkog pročitanog teksta poznate tematike. Uočava samo manji dio specifičnih informacija u zadatcima testa čitanja s razumijevanjem.**Često griješi u odgovaranju na pitanja o pročitanom tekstu i odabiru točnih odgovora od više ponuđenih. Prepoznaje manji dio točnih izjava. Griješi u nadopuni teksta ponuđenim riječima ili dijelovima rečenice.* |

|  |  |  |
| --- | --- | --- |
| **ELEMENT OCJENJIVANJA** |  | **KRITERIJI ZA VREDNOVANJE ISHODA** |
| **GOVORENJE** |  | ***ODLIČAN (5)***  | *Učenik se lako i tečno izražava uz izrazito razvijen jezični transfer.* *Samostalno govori o zadanim temama i daje detaljne podatke.* *Ima pravilan izgovor i intonaciju.**Na pitanja odgovara punim rečenicama uz precizne i točne opise.**Samoinicijativno sudjeluje u kratkom razgovoru poznate tematike.* *Samostalno i točno prenosi poruku u slobodnoj govornoj aktivnosti u okviru poznatih jezičnih struktura i tematskih sadržaja.* *Primjenjuje širok raspon prethodno usvojenih jezičnih sadržaja.* *Koristi novi, obrađeni vokabular primjeren temi.*  |
|  |
| ***VRLO DOBAR (4)*** | *Pravilno izgovara riječi uz rijetke nesigurnosti.**Vrlo dobro poznaje obrađene tekstove te samostalno govori o njima. Eventualne pogreške brzo ispravlja.* *Uz povremenu pomoć i navođenje učitelja sudjeluje u kratkom razgovoru poznate tematike. Odgovara na pitanja vlastitim odgovorima.**Uglavnom koristi novi, obrađeni vokabular primjeren temi.*  |
| ***DOBAR (3)*** | *Uz čestu pomoć učitelja govori kratak i jednostavan tekst poznate tematike na temelju predloška. U govoru ima pogrešaka koje djelomično sam uočava i ispravlja.**Obrađene tekstove djelomično poznaje. Koristi samo dio novog vokabulara.**Na pitanja odgovara naučenim odgovorima ili pripremljenim obrascima.* |
| ***DOVOLJAN (2)*** | *Slabo poznaje obrađene tekstove te o njima govori uz obilatu pomoć učitelja. Teško izgovara riječi i učestalo griješi, slabo uočava specifičnosti izgovora i intonacije engleskog jezika.* *Uz pomoć povezuje elemente teksta u logičke cjeline.* *Na pitanja odgovara uz ponuđene modele odgovora.**Isključivo koristi stariji, osnovni vokabular.*  |

|  |  |  |
| --- | --- | --- |
| **ELEMENT OCJENJIVANJA** |  | **KRITERIJI ZA VREDNOVANJE ISHODA** |
| **PISANJE** |  | ***ODLIČAN (5)***  | *Učenik samostalno i točno piše strukturiran tekst poznate tematike na temelju predloška.**Koristi širok raspon novijeg, obrađenog vokabulara.* *Pravilno i točno koristi potrebne jezične strukture.* *Tekst ima minimalan broj pravopisnih pogrešaka.* *Tekst je dobro organiziran te sadrži sve potrebne dijelove.* |
|  |
| ***VRLO DOBAR (4)*** | *Samostalno i uglavnom točno oblikuje tekst prema zadanom predlošku.* *Koristi velik dio obrađenog, novijeg vokabulara.**Potrebne jezične strukture uglavnom točno koristi pri pisanju.**Tekst je dobro organiziran te sadrži većinu potrebnih dijelova.*  |
| ***DOBAR (3)*** | *Oblikuje kratak tekst poznate tematike prema predlošku.**Djelomično koristi noviji, obrađeni vokabular.* *Griješi u primjeni ciljanih jezičnih struktura ali pogreške u pravopisu i gramatici ne ometaju razumijevanje i prenošenje poruke.* *Tekst sadrži dio potrebnih elemenata.* |
| ***DOVOLJAN (2)*** | *Oblikuje kratak i jednostavan tekst poznate tematike prema predlošku.* *Često griješi u primjeni obrađenih jezičnih struktura.* *Tekst ima brojne pravopisne pogreške koje ometaju razumijevanje i prenošenje poruke.* *Koristi samo stariji, osnovni vokabular.* *Tekst nema sve potrebne dijelove.*  |